Christus het elke geestelike las van ons gedra. Omdat Hy ons liefgehad het, het Hy sy lewe vir ons aan die kruis gegee. Wanneer ons geestelik en emosioneel baie swaarkry, kan ons weet dat Christus die geestelike pyn ook reeds vir ons gedra het. Nou verwag Hy van ons om ander se laste te dra. In Galasiërs 6:2 kry ons dié opdrag:
Ons kan dit beter verstaan as ons die woord kyk soos dit in die teksvers staan. Die oorspronklike betekenis van die woord “las” is gewig. Gelowiges moet dus mekaar help met die gewigte wat elkeen saam dra. Watter gewig dra mens met jou saam? Dit kan ’n liggaamlike gewig of las wees, maar die swaarste gewig wat elke mens dra is tog die las van sonde. Die lewe hier op aarde gaan in die eerste plek oor die koninkryk van God en dit is ’n geestelike koninkryk! Ware Christengelowiges moet dus in die eerste plek oor mekaar se geestelike laste besorg wees.
Die omliggende verse in die hoofstuk maak dit nóg duideliker. In vers 1 word van sonde gepraat en in vers 5 word daar na ons sondige dade verwys waarvan elkeen van ons rekenskap sal gee. In vers 7 en 8 gebruik die Here die beeld van saad saai en praat Hy van saai op die akker van ons sondige natuur of op die akker van die Gees.
Kom ons maak eers seker dat ons weet hoe om nié met geestelike laste om te gaan nie. Wel, ons moenie die geestelike laste meer maak deur mee te doen aan sonde nie. Indien iemand van ons maklik van ander mense praat, moet jy nie daaraan meedoen en saam praat nie. Indien daar verdeeldheid in ’n gesin of ’n gemeente bestaan, moet jy nie die een wees wat dit aanhits nie.
In die eerste plek moet jy die Bybel ken, sodat jy sonde kan onderskei en weet “enigiets wat ’n mens nie uit geloofsoortuiging doen nie, is sonde” (Romeine 14:23). Mens hoor vandag baie verskonings vir sonde. Daar word gesê dat daar net ’n misverstand was of dat ’n persoon nie bedoel het om verkeerd te doen nie. Soms word ander gebeure of persone kwalik geneem. In Galasiërs 6:5 leer die Here ons dat nie gebeure of ander mense nie, maar elke mens self met jou gedagtes en woorde en dade voor God staan.
In die eerste deel van Galasiërs 6:1 leer die Here ons om mekaar reg te help. Om iemand reg te help, moet jy jou deur die Heilige Gees laat lei. Gelowige lidmate moet mekaar help teen die duiwel en die wêreld en die sonde. Ons moet saam in die geestelike geveg skouer aan skouer staan.
Onthou, Christus wat vir jou gesterf en vir jou opgestaan het, verwag nou van jou om ander se geestelike laste te help dra. Dit is vir Christus so belangrik dat Hy self die hele Wet van God verklaar het met die woorde: “Die tweede gebod wat hiermee gelykstaan is: Jy moet jou naaste liefhê soos jouself” (Matteus 22:39). Die liefde en eerbied wat jy vir Christus het, sal wys in die mate wat jy doen wat Christus van jou verwag in Galasiërs 6:2!